Ek het die gistraand probeer stuur maar vir een of ander rede sukkel ek party aande om in te log.
Daar is patrollies gestap, wagposte uitgesit en op baie skaduwees geskiet, maar die trolle was geslepe goed. Hoe meer teenmaatreëls, hoe meer trol-aktiwiteit. Na die soveelste oes van een van die boerseuns flenters getrap is, het die krygsraad onder ‘n maroelaboom vergader. Nadat die naklanke van die volkslied “Ons vir Watookal” uit ge-eggo het, is die pype gestop met Jan se twak en tussen die blou dampe is die probleem druk bespreek. “Ons sal hierdie bedreiging onkonvensioneel moet benader ”,het die generaal gesê nadat daar hewig oor die voor en nadele van mostertgas, mynvelde en vlamwerpers geredeneer is. Die besluit is geneem om vir Aardmoeder te gaan sien. Sy het ‘n karavaanpark besit op die rand van die gemeenskap en was nog ‘n regte hippie in hart en siel.
Aardmoeder het aandagtig na hulle geluister terwyl sy so in die verte in tuur asof sy die toekoms kon lees op die horison waar die son besig was om te sak. “Ek weet van iemand wat ons sal kan help.” het sy gesê. “Ysprins, wat daar bo in die sneeubedekte pieke woon, sal raad hê. Hy het ‘n reputasie as ‘n bedrewe trolvegter! As daar iemand is wat die trolle kan troef, is dit hy.” Daar is toe besluit om so gou as moontlik vir hom ‘n SOS te stuur. ‘n Boodskapper is daar weg op die vinnigste perd terwyl die skemer soos ‘n kombers oor Watookal gaan lê het.
Dit was nog vyf dae voor donkermaan, maar ‘n gevoel van onheil was in die lug met sononder. Droomkind was op haar rondtes met haar sakkie vol drome. Sy het vir Klaasvakie so uur voorsprong gegee sodat haar kliënte goed kan slaap voor sy hulle drome deur hulle oop kamervensters gooi. ‘n Droom is nie soos slaapsand wat akkuraat in die oë gegooi moet word nie. As dit in die slaapkamer land dan los dit op en die slapende persoon asem dit in. Soms haal sy vir Klaasvakie in en dan is die mense nog nie vas aan die slaap nie. Dit kan dan gebeur dat die intensiteit van die droom jou wakker skud en dan vat dit ‘n ruk voor jy weer aan die slaap raak.
Droomkind was reg onder Anha se venster en het ‘n lekker droom raakgevat. Met ‘n geoefende swaai van die arm het sy die droom regdeur Anha se venster gegooi. Daar was ‘n geweldige slag en toe reën dit glasskerwe! Die wind het Anha se venster, wat gewoonlik wawyd oopstaan, toegedruk met die gevolg dat die droom nog in sy soliede vorm was toe dit die ruit tref. Droomkind het haar gat af geskrik en die hasepad gekies soos ‘n vetgesmeerde blits. Sy was seker daar was drie trolle agter haar!
Arme Anha het natuurlik gedink die einde breek aan en in een beweging haar teddie gegryp en laat spat kombuis-toe. Al wat sy in die hande kon kry was die broodmes en het met haar hart in haar keel onthou dat haar selfoon nog in die slaapkamer was. Na ‘n lang ruk, toe sy niks gehoor het nie, is sy baie versigtig terug kamer toe. Groot was haar verligting toe sy nog ‘n stukkie onopgeloste droom op haar bed sien lê het en afgelei het wat gebeur het. Sy’t ‘n verlore sigaret opgespoor en nadat sy die glasskerwe opgetel het, die lig afgeskakel en in die oop venster gaan sit en rook. Met haar hartklop terug na normaal het sy ‘n lang ghaap gegee en wou net in die bed terugklim toe sy dit sien….
Afge-ets teen die sterrelig het hulle aangeskuifel gekom. Drie groottes en ‘n kleintjie. Aan die Neadertaller manier van loop kon dit net een ding wees! Van vooraf lamgeskrik het sy irrasioneel gewonder waar klein trolle vandaan kom. Het iemand al ‘n steekproef oor díe onderwerp gedoen? Kan dit wees dat hulle ook soos ons……? Die gedagte het haar naar gemaak! Sy het kombuis toe gesluip en deur die venster geloer. “Lou en biehoult!” Dit was dieselfde anderkant…….. dit het gewemel van die trolle! Hulle voer iets in die mou. Sy moet die ander waarsku. “Bel vir Kelly of Nefertiti, hulle behoort nog wakker te wees” het sy vir haarself gesê. Tevergeefs het sy probeer. Network busy. Sy het die dag verwens dat sy ‘n kontrak by See Sel uitgeneem het. “Fokkit, julle is useless!” het sy geprewel en haar pantoffels aangetrek………..
Ek stuur die slot vannaand (as ek kan inkom!)
&larr ‘n Slaaptyd storie.
Die Slot. &rarr
2 antwoorde op Slaaptyd storie
Neffertiti het gesê op November 25, 2009
Ja iemand het gebel om te kom help. Eks nou daar.
Nice!! Dis net Anha daai! In Reloaded Mode!